คำสั่งรองผู้ว่าการ (บริการ) ที่ 7/2546 เรื่อง กำหนดวิธีปฏิบัติสำหรับการติดตั้งประปาใหม่หมู่บ้านจัดสรร

คำสั่งรองผู้ว่าการ (บริการ)
คำสั่งรองผู้ว่าการ (บริการ)
ที่ ๗/๒๕๔๖
เรื่อง กำหนดวิธีปฏิบัติสำหรับการติดตั้งประปาใหม่หมู่บ้านจัดสรร[๑]
 

อนุสนธิคำสั่งการประปานครหลวงที่
๑๐๙/๒๕๔๔ สั่ง ณ วันที่ ๒๖ มีนาคม ๒๕๔๔ เรื่อง
หลักเกณฑ์และอัตราค่าใช้จ่ายในการติดตั้งประปาใหม่ ประกาศใช้แทนคำสั่งการประปานครหลวงที่
๑๕๓/๒๕๓๒ สั่ง ณ วันที่ ๒๑ เมษายน ๒๕๓๒ ตั้งแต่วันที่ ๑ เมษายน ๒๕๔๔ เป็นต้นมา นั้น

เพื่อให้การปฏิบัติงานของสำนักงานประปาสาขาในส่วนที่เกี่ยวข้องกับการติดตั้งประปาใหม่เป็นไปด้วยความเรียบร้อย
สะดวก รวดเร็วยิ่งขึ้น และให้ถือปฏิบัติในแนวทางเดียวกัน อาศัยอำนาจตามความในข้อ ๔
ของคำสั่งการประปานครหลวงดังกล่าว จึงกำหนดวิธีปฏิบัติในการขอติดตั้งประปาใหม่สำหรับหมู่บ้านจัดสรรดังนี้

๑.
การวางท่อจ่ายน้ำในบริเวณหมู่บ้านจัดสรร ผู้จัดสรรจะต้องรับผิดชอบออกค่าใช้จ่ายในการวางท่อประปาภายในที่ดินจัดสรรทั้งหมด
ตามแบบแปลนและมาตรฐานของการประปานครหลวง หรือผู้จัดสรรจะเป็นผู้ดำเนินการวางท่อจ่ายน้ำ
ตามแบบแปลนมาตรฐานและหลักเกณฑ์ที่ได้รับความเห็นชอบจากการประปานครหลวงก็ได้ โดยให้เสียค่าใช้จ่ายให้แก่การประปานครหลวงเฉพาะค่าตรวจแบบ
หรือออกแบบ และควบคุมการก่อสร้างในอัตราร้อยละ ๕ ของค่าใช้จ่ายในการวางท่อทั้งหมด

๒.
การขอบรรจบระบบท่อในบริเวณหมู่บ้านจัดสรร ผู้จัดสรรจะต้องเสียค่าใช้จ่ายในการบรรจบระบบท่อทั้งหมด
พร้อมกับชำระค่าติดตั้งประปาใหม่ไม่น้อยกว่าร้อยละ ๒๕ ของจำนวนแปลงที่วางท่อผ่าน
หากจำนวนที่ขอติดตั้งประปาใหม่น้อยกว่าเกณฑ์ดังกล่าวให้ดำเนินการดังนี้
๒.๑
ติดตั้งมาตรวัดน้ำหลัก (Master Meter) ขนาดใหญ่เพียงพอสำหรับบริการผู้อยู่อาศัยประมาณร้อยละ ๒๕ ของจำนวนแปลงในที่ดินจัดสรรไว้หน้าที่ดินจัดสรรหรือหมู่บ้านจัดสรร
โดยจะยกเลิกมาตรวัดน้ำหลัก (Master Meter) เมื่อมีผู้มาขอใช้น้ำประปาแล้วไม่น้อยกว่าร้อยละ
๒๕ ของจำนวนแปลงในที่ดินจัดสรร
๒.๒
คิดค่าน้ำส่วนต่างระหว่างมาตรวัดน้ำหลักกับมาตรวัดน้ำย่อยจากผู้จัดสรร
โดยคิดจากจำนวนน้ำที่ผ่านมาตรวัดน้ำหลัก (Master Meter) ลบด้วยจำนวนน้ำที่มาตรวัดน้ำย่อยที่ผู้ใช้น้ำใช้รวมกัน
แล้วคิดค่าน้ำตามอัตราขายเหมา (Bulk Sale) ประเภท ๑ สำหรับมาตรวัดน้ำย่อยให้คิดตามประเภทการใช้น้ำตามสภาพการใช้จริง
๒.๓
ยกเว้นการเก็บเงินค่าบริการรายเดือน และอัตราค่าน้ำขั้นต่ำสำหรับมาตรวัดน้ำหลัก
(Master Meter)
เพื่อมิให้เก็บเงินซ้ำซ้อนกับมาตรวัดน้ำย่อยของผู้ใช้น้ำ วัตถุประสงค์การติดตั้งมาตรวัดน้ำหลัก
(Master Meter) เพื่อใช้คิดค่าน้ำสูญเสียในระบบท่อเท่านั้น

ทั้งนี้
ตั้งแต่วันที่ ๘ ธันวาคม ๒๕๔๖ เป็นต้นไป และให้ยกเลิกคำสั่งรองผู้ว่าการ (บริการ)
ที่ ๕/๒๕๔๕ สั่ง ณ วันที่ ๑๒ เมษายน ๒๕๔๕


สั่ง ณ วันที่ ๘ ธันวาคม
พ.ศ. ๒๕๔๖
รัตนะ ลู่พานิช
รองผู้ว่าการ (บริการ)















ฐิติพงษ์/ผู้จัดทำ
๑๔ มิถุนายน ๒๕๔๘

สุเมธ/ปรับปรุง
๑๗ กรกฎาคม ๒๕๕๘







[๑] ราชกิจจานุเบกษา
เล่ม ๑๒๒/ตอนที่ ๓๒ ง/หน้า ๑๒๑/๒๑ เมษายน ๒๕๔๘